དཔེར་ན་བོད་མིའི་ཐོག་མའི་འབྱུང་ཁུངས་དང་།སྤུ་རྒྱལ་གདུང་རབས་ཀྱི་རྩ་བའི་ཆད་ཁུངས།གདུང་རྒྱུད་དེའི་རྒྱལ་རབས་གནས་སྟངས།བཙན་པོ་སྲོང་བཙན་སྒམ་པོ་ལ་སོགས་པའི་འཁྲུངས་གཤེགས་ཀྱི་ལོ་གྲངས་དང་མཛད་པ་བསྐྱངས་ཚུལ་སོགས་དེ་དང་དེ་འདྲའི་གནད་དོན་མང་པོ་ཞིག་གི་སྐོར་རང་རེའི་ཡིག་ཆ་ཕན་ཚུན་བཤད་སྟངས་མི་འདྲ་བ་དང་འཛིན་སྟངས་མི་མཐུན་པ་སྣ་ཚོགས་ཤིག་མཆིས།གནད་དོན་དེ་དག་ལ་དམིགས་ཏེ་ཁོང་གིས་སྔ་རྗེས་སུ་སྤུ་རྒྱལ་ཞེས་པའི་ཐ་སྙད་ལ་དཔྱད་པ།གཉའ་ཁྲི་བཙན་པོ་ནི་བོད་རང་གི་མི་ཞིག་ཡིན།སྤུ་རྒྱལ་གྱི་གདུང་རབས་བརྩི་ཚུལ་སྐོར།གྲི་གུམ་བཙན་པོ་ལ་སྲས་དུ་ཙམ་ཡོད་པའི་སྐོར།བོད་ཀྱི་བཙན་པོ་སྲོང་བཙན་སྒམ་པོ་འཁྲུངས་གཤེགས་ཀྱི་ལོ་དུས་སྐོར།ལྡན་མ་བྲག་རྩའི་བྲག་བརྐོས་ཡིག་རིས་དེ་ཡང་སྙིང་བཙན་པོ་སུ་ཞིག་གི་སྐུ་དུས་ལ་བཞེངས་པ་ཡིན།དར་མ་འུ་དུམ་བཙན་གྱི་སྐབས་ཆོས་བསྣུབས་པའི་ལྕགས་བྱ་ལོའི་སྐོར།ལྷ་ས་གཙུག་ལག་ཁང་གི་ལོ་རྒྱུས་བཤད་ཚུལ་ལ་ཞིབ་འཇུག་བྱས་པ་ལ་སོགས་ཆེན་དོན་དཔྱད་རྩོམ་ལུ་གུ་རྒྱུད་དུ་སྤེལ་བར་མཛད།འགངས་ཆེའི་གནད་དོན་དེ་དག་སྐོར་ལ་ཁོང་གིས་སྒམ་ནན་གྱི་རྣམ་འགྱུར་ཐོག་ནས་ཧ་ལས་དགོས་པའི་དཔྱད་སྡུར་ཚགས་སུ་ཚུད་པ་གནང་ཡོད་པ་དཔེར་ན།ལྷ་ས་གཙུག་ལག་ཁང་གི་ལོ་རྒྱུས་བཤད་ཚུལ་ལ་ཞིབ་འཇུག་བྱས་པ་ཞེས་པར་སྔ་རབས་ལོ་རྒྱུས་ཀྱི་དཔེ་རྙིང་མི་འདྲ་བ་ཁག་སུམ་ཅུ་ཙམ་བེད་སྤྱད་ནན་བསྡུུར་གནང་ཡོད་པ་དང་།དེ་མིན་དཔྱད་རྩོམ་གཞན་དུའང་ལོ་རྒྱུས་དཔེ་རྙིང་དང་གནའ་རྫས་རྟོག་ཞིབ་ཀྱི་འབྲས་བུ།ཏུན་ཧོང་གི་ཡིག་ཆ།རྡོ་རིང་བརྐོས་ཡིག་བྲག་བརྐོས་ཡི་གེ་ལ་སོགས་པའི་ཆེས་ཕུན་སུམ་ཚོགས་པའི་རྒྱུ་ཆ་དཔྱད་གཞིར་བཟུང་བའི་ཐོགསྡུར་བ་དང་རིགས་འདེད་ལ་སོགས་ཚན་རིག་གི་ཞིབ་འཇུག་བྱེད་ཐབས་སྤྱད་པས་ཀུན་གྱིས་ཁས་ལེན་འོས་ཤིང་རྐང་པ་བརྟན་པོར་ཚུགས་ཐུབ་པའི་ཞིབ་འཇུག་གི་འབྲས་བུ་སྟེ།གཉའ་ཁྲི་བཙན་པོ་ནི་གནམ་གྱི་ལྷ་ལས་མི་ཡུལ་གྱི་རྗེ་བོར་བྱོན་པ་ཞེས་པ་དང་།རྒྱ་གར་གྱི་རྒྱལ་རྒྱུད་ལས་ཆད་པ་ཡིན་ཟེར་བ།ཤར་ཕྱོགས་ནས་ཡོང་བའི་འཕན་མྱི་ཡིན་ཟེར་བ་སོགས་ཀྱི་འདོས་ཚུལ་སོ་སོར་བསུན་ཕྱུང་ནས་གཉའ་ཁྲི་བཙན་པོ་ནི་བོད་རང་གི་མི་ཞིག་ཡིན་པར་བསྒྲུབ་པ་དང་།སྤུ་རྒྱལ་གྱི་གདུང་རབས་བརྩི་ཚུལ་ཐད་གནམ་གྱི་ཁྲི་བདུན་དང་སྟོད་ཀྱི་སྟེང་གཉིས་ཞེས་པའི་འདྲེན་ཚུལ་དོགས་སློང་མཛད་ཅིང་ལུང་རིགས་གཉིས་ཐད་ནས་གྲི་གུམ་བཙན་པོ་སྤུ་རྒྱལ་གྱི་གདུང་རབས་བདུན་པ་ཉག་གཅིག་ཡིན་པས་གནམ་གྱི་ཁྲི་བདུན་དང་སྟོད་ཀྱི་སྟེང་གཅིག་གི་འདྲེན་ཚུལ་ཡང་དག་པར་བསྒྲུབ་པ།བོད་ཀྱི་རྒྱལ་རབས་ཆོས་འབྱུང་དང་བོན་གྱི་ལོ་རྒྱུས་སོགས་ཡིག་རིགས་ཕལ་ཆེ་བར་གྲི་གུམ་བཙན་པོ་ལ་སྲས་ཤ་ཁྲི།བྱ་ཁྲི།ཉ་ཁྲི་གསུམ་ཡོད་པ་ཀོང་པོའི་ཕྱོགས་སུ་སྤྱུགས་པའི་འདོད་ཚུལ་བཀག་ནས་བོན་གྱི་ཡིག་ཆ་གཞན་དང་ཀོང་པོ་དེ་མོའི་རྡོ་བརྐོས་ཡི་གེ།ཏུན་ཧོང་ནས་ཐོན་པའི་བོད་ཀྱི་གནའ་རབས་ཡིག་རྙིང་སོགས་ལྷད་མེད་ཡིག་ཆ་བཙན་པོར་དབྱེ་ཞིབ་མཛད་དེ་གྲི་གུམ་བཙན་པོར་སྲས་གཉིས་ལས་མེད་པ་དང་དེ་ཡང་ཆེ་བ་ཉ་ཁྱིའམ་ཉ་ཁྲི་དང་ཆུང་བ་ཤ་ཁྱིའམ་ཤ་ཁྲི་ཡིན་པར་བསྒྲུབ་པ།ཐང་རྒྱལ་རབས་ཀྱི་ལོ་རྒྱུས་སོགས་ཀྱི་དུས་མཉམ་མི་སྣ་དང་དབོན་ཞང་རྡོ་རིང་ཡི་གེ།དེ་བཞིན་རྒྱལ་རབས་ཆོས་འབྱུང་དཔེ་རྙིང་ལ་དཔྱད་པ་མཛད་དེ་སྲོང་བཙན་སྒམ་པོའི་འཁྲུངས་ལོ་སྤྱི་ལོ་༦༡༧ཡིན་པ་མཁས་དབང་དགེ་འདུན་ཆོས་འཕེལ་ནས་བསྟན་པ་དག་ཡང་དག་ཡིན་པར་བསྒྲུབ་པ།དེ་བཞིན་ལྷ་སའི་གཙུག་ལག་ཁང་འདི་ཉིད་སྤྲུལ་པས་བཞེངས་ཚུལ་གྱི་ལྷ་སྒྲུང་དེ་བཀག་ནས་བོད་ཀྱི་གནའ་རབས་འཛུགས་སྐྲུན་དངོས་པོའི་དཔེ་ཚད་དུ་གྱུར་པའི་ལྷ་ཁང་ཞིག་ཡིན་པར་བསྒྲུབ་པ།བོད་ཀྱི་སྐད་ཡིག་གི་འཕེལ་འགྱུར་དང་ཡིག་ཆའི་ནང་དོན་ལ་དཔྱད་བསྡུར་ཞིབ་མོ་མཛད་དེ་ཤུགས་རྐྱེན་ཆེ་བའི་བཀའ་ཆེམས་ཀ་ཁོལ་མ་ཟེར་བའི་ཡིག་ཆ་དེ་སྲོང་བཙན་སྒམ་པོ་སྐུ་དངོས་ཀྱི་ཞལ་གསུངས་གཏན་ནས་མ་ཡིན་པར་དེ་ནི་དུས་རབས་བཅུ་གཅིག་གམ་བཅུ་གཉིས་པའིནང་བྲིས་པའི་ངེས་མེད་དག་སྣང་གི་འཆར་ཚུལ་ཆོས་ལུགས་རིག་པའི་ཁོངས་སུ་གཏོགས་པའི་ཡིག་ཆ་ཞིག་ཡིན་པར་བསྒྲུབ་པ་སོགས་རྗེས་སུ་ཡི་རང་ཞུ་འོས་པའི་ཞིབ་འཇུག་གི་འབྲས་བུ་གཡུར་དུ་ཟ་བ་ཐོབ་ཡོད་པ་འདིར་རེ་རེ་བཞིན་ཞུ་མི་སྤོབས་པ་འདི་དག་བོད་ཀྱི་ལོ་རྒྱུས་ཞིབ་འཇུག་ཐོག་གི་དཔེ་མཚོན་རང་བཞིན་གྱི་འབྲས་བུར་གྱུར་ཡོད་ལ་བོད་ཀྱི་གནའ་རབས་ལོ་རྒྱུས་ཞིབ་འཇུག་གི་དུས་རབས་གསར་པ་ཞིག་གཏོད་པ་ཡིན་ཞེས་ཀྱང་བརྗོད་ཆོག